Міхаіл Сівакоў

**Міхаі́л Сярге́евіч Сівако́ў** (нарадзіўся 16 студзеня 1988 году) — беларускі футбаліст, паўабаронца. Мае на сваім рахунку некалькі дзясяткаў матчаў у складзе нацыянальнай зборнай Беларусі.

## Кар’ера
### Клюбная
Гуляў за барысаўскі БАТЭ, адкуль у пачатку 2009 году перайшоў у італьянскі «Кальяры». За гэты клюб амаль не гуляў, аддаваўся ў арэнду ў «П’ячэнцу» з Сэрыі Б і кракаўскую «Віслу», за якую забіў гол ударам з 52 мэтраў. У жніўні 2011 году далучыўся да бэльгійскага «Зюльтэ-Варэгему», дзе ня даў рады. У жніўні 2012 году вярнуўся ў БАТЭ на правах арэнды, дзе пачаў трывала зьяўляцца ў асноўным складзе.

Па заканчэньні сэзону 2012 году быў выкуплены барысаўскім клюбам. У пачатку сэзону 2013 году, аднак, страціў месца ў асноўным складзе і пачаў толькі выходзіць на замену, а ў жніўні ўвогуле быў пераведзены ў дублюючы склад. Празь месяц, аднак, зноў вярнуўся ў асноўную каманды і некаторы час нават выходзіў у пачатковым складзе на пазыцыі апорнага паўабаронцы. У студзені 2014 году галоўны трэнэр БАТЭ Аляксандар Ермаковіч заявіў, што ня бачыць Сівакова і Андрэя Гарбунова ў складзе каманды. Некаторы час футбалісты падтрымлівалі форму ў дублюючым складзе.

У сакавіку 2014 году падпісаў кантракт з «Гомлем». У складзе «Гомля» адразу быў трывалым гульцом асноўнага складу ды гуляў на пазыцыі апорнага паўабаронцы. 16 чэрвеня 2014 году адзначыўся дублем у матчы зь берасьцейскім «Дынама» (6:3). У канцы чэрвеня 2014 году перайшоў ва ўкраінскі клюб «Чарнаморац» з Адэсы, зь якім падпісаў кантракт на два гады. У складзе адэскага клюбу трывала выступаў у асноўным складзе. У студзені 2015 году, пасьля таго як былы трэнэр «Чарнаморца» Раман Грыгарчук ачоліў азэрбайжанскую «Габалу», выправіўся на прагляд у гэты клюб і неўзабаве падпісаў кантракт. Разам з «Габалой» стаў бронзавым прызэрам чэмпіянату Азэрбайджану 2014—2015 гадоў. У траўні 2015 году стала вядома, што «Габала» ня будзе падаўжаць кантракт зь Сіваковым.

У чэрвені 2015 году падпісаў кантракт на два гады з украінскім клюбам «Зара» з Луганску. У складзе «Зары» быў асноўным цэнтральным абаронцам, гуляў у групавым этапе Лігі Эўропы. У студзені 2017 году, скасаваўшы кантракт з «Зарой», стаў футбалістам расейскага «Арэнбургу». Аднак паводле вынікаў сэзону 2016—2017 гадоў «Арэнбург» пакінуў Прэм’ер-лігу, і ў чэрвені 2017 году стала вядома, што Сівакоў пакідае клуб.

У чэрвені 2017 году падпісаў кантракт з клюбам «Амкар». Па заканчэньні сэзону 2017—2018 гадоў «Амкар» спыніў існаваньне, і Сівакоў стаў свабодным агентам. Некаторы час ён трэнаваўся з БАТЭ, але ў ліпені 2018 году перайшоў у «Арэнбург». У чэрвені 2020 году стала вядома, што «Арэнбург» падоўжыў пагадненьне з абаронцам. У чэрвені 2024 году па заканчэньні кантракту пакінуў клюб.

### Міжнародная
Гуляў за моладзевыя зборныя розных узростаў, быў капітанам моладзевай зборнай Беларусі на чэмпіянаце Эўропы сярод моладзі ў Даніі ўлетку 2011 году. Пасьля гуляў таксама за алімпійскую зборную. У 2010 годзе правёў адзін матч за нацыянальную зборную. У траўні 2014 году пасьля чатырохгадовага перапынку зноў быў выкліканы ў галоўную каманду і ўжо прыцягваўся часьцей да складу дружыны.

## Дасягненьні
* Чэмпіён Беларусі: 2007, 2008, 2013
* Чэмпіён Польшчы: 2011
* Уладальнік Кубка Беларусі: 2006

## Крыніцы

## Вонкавыя спасылкі
* Профіль на сайце «Гомля»
* Профіль на сайце БАТЭ
* Статыстыка «ПБ-Инфо»
* 
* 
* 

Катэгорыя:Нарадзіліся ў Менску
Катэгорыя:Беларускія футбалісты
Катэгорыя:Футбалісты зборнай Беларусі